## Naredba o mjerama za sprječavanje pojave i širenja klasične svinjske kuge na području Republike Hrvatske

### NN 129/2006 (28.11.2006.), Naredba o mjerama za sprječavanje pojave i širenja klasične svinjske kuge na području Republike Hrvatske

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2858**

Na temelju članak 41. stavka 5. Zakona o veterinarstvu (»Narod­ne novine«, broj
70/97., 105/01. i 172/03.), ministar poljoprivrede, šumarstva i vodnoga
gospodarstva donosi

## NAREDBU

### O MJERAMA ZA SPRJEČAVANJE POJAVE I ŠIRENJA KLASIČNE SVINJSKE KUGE NA PODRUČJU REPUBLIKE HRVATSKE

I.

1. Zaraženim područjem smatra se područje u krugu od tri kilometra od mjesta
izbijanja klasične svinjske kuge, i to naselja na području:
a) Vukovarsko-srijemske županije: Borovo, Lipovača, Trpinja, Bršadin, Marinci,
Borovo Naselje;
b) Osječko-baranjske županije: Bijelo Brdo, Sarvaš, Dalj;
c) Sisačko-moslavačke županije: Selo, Stupno, Žabno, Odra Sisačka, Jahzvenik,
Greda, Petrovec;
d) Karlovače županije: Turanj, Belajske Poljice, Belajski Malinci, Belaj.
2. Ugroženim područjem smatra se područje u krugu od sedam kilometara od
zaraženog područja, i to naselja na području:
a) Vukovarsko-srijemske županije: Vera, Ćelije, Bobota, Ludvinci, Vukovar,
Pačetin, Tordinci, Bogdanovci, Ostrovo, Nuštar, Cerić, Petrovci;
b) Sisačko-moslavačke županije: Mala Gorica, Brest Pokupski, Vurot, Stara
Denčina, Staro Pračno, Letovanić, Žanina, Dužica, Strelečko, Bok Palanječki,
Sisak, Tišpina Kaptolska i Žirčica;
c) Osječko-baranjske županije: Aljmaš, Tenja, Klisa, Erdut;
d) Karlovačke županije: Cerovac, Vukmanički Ladenjak, Tušilović, Barilović,
Gornje Mrzlo Polje Mrezničko, Donje Mrzlo Polje Mrežničko, Mrežnička Varoš,
Karlovac, Vodostaj, Duga Resa.

II.

Radi sprječavanja pojave i širenja klasične svinjske kuge naređuju se sljedeće
mjere:
1. Na području cijele zemlje zabranjeno je korištenje napoja u hranidbi svinja.
2. Na području Vukovarsko-srijemske, Sisačko-moslavačke, Osječko-baranjske i
Karlovačke županije:
a) Zabrana prirodnog pripusta svinja;
b) Zabranu pašnog držanja svinja.
3. Na zaraženim i ugroženim područjima određenim u točki I. ove Naredbe:
a) Zabrana stavljanja u promet svinja;
b) Zabrana stavljanja u promet svih vrsta životinja na području određenim u
točki I. stavak 1(b) i (D) i stavak 2.(b) i (d);
c) Zabrana održavanja sajmova, dogona, izložni i sportski manifestacija sa
životinjama;
d) Prijavu bez odgađanja svake uginule ili bolesne svinje na gospodarstvu i
divlje svinje;
e) Obveznu provedbu strogih biosigurnosnih mjesta za smanjivanje opasnosti od
unošenja i širenja virusa klasične svinjske kuge na gospodarstvima na kojima se
drže svinje;
f) Onemogućavanje izravnog ili neizravnog kontakta između domaćih i divljih
svinja;
g) Obveznu provedbu odgovarajućih biosigurnosnih mjera od strane osoba koje su
bile u kontaktu s divljim svinjama;
h) Zabrana klanja svinja za potrebe vlastitog domaćinstva na području mjesta
Dalj i Turanj.

III.

Danom stupanja na snagu ove Naredbe prestaje važiti Naredba o mjerama za
sprječavanje pojave i širenja klasične svinjske kuge na području Republike
Hrvatske (»Narodne novine« br. 122/2006.).

IV.

Ova Naredba stupa na snagu danom objave u »Narodnim novinama«.

Klasa: 322-01/066-01/60
Urbroj: 525-1-06-1
Zagreb, 23. studenoga 2006.

Ministar
**Petar Čobanković**, v. r.

Naredba, NN 129/2006-2858
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)